**I УВОД**

Предшколско васпитање и образовање је дјелатност од општег интереса која обухвата васпитање и образовање дјеце предшколског узраста. У оквиру дјелатности предшколског васпитања и образовања обезбјеђују се једнаки услови и прилике у остваривању права дјеце на васпитање и образовање за добробит њиховог физичког и менталног здравља без обзира на пол, способност, социјално-економски статус и стил живота породице. Поред основне дјелатности остварују се и остале дјелатности којима се обезбјеђује исхрана, њега, превентивно-здравствена и социјална заштита, као и друге дјелатности у финкцији васпитања и образовања.

Циљ предшколског васпитања и образовања је подстицање физичког, интелектуалног, социоемоционалног развоја, развоја говора и комуникације, креативности и стваралаштва дјеце, учење засновано на искуству и интересовањима, стицање нових искустава и проширивање знања о себи, другим људима и свијету потребних за даље образовање и васпитање и укључивање дјеце у друштвену заједницу, поштујући и уважавајући права и могућности дјеце.

Извјештај о раду Установе за протеклу годину се у складу са Законом о предшколском васпитању и образовању (,,Службени Гласник РС'' 79/15 и 63/20) односи на предшколску годину, која је почела 01.09.2019. године, а завршила 31.08.2020. године. Обзиром да Установа своје пословање у цијелости обавља путем трезора града Добоја и саставни је дио Главне књиге трезора и Консолидованог биланса града Добоја, пословање установе биће исказано кроз Годишњи извјештај о извршењу буџета града Добоја.

**II ОСНОВНЕ ИНФОРМАЦИЈЕ О УСТАНОВИ**

**1. Подаци о оснивању установе:**

Прва предшколска установа у Добоју је основана 1968. у адаптираном простору Дома ученика. До 1992. године је у свом саставу имала пет организационих јединица у пет објеката лоцираних по граду Добоју.

У ратним условима, због безбједносних разлога, установа није вршила пријем и збрињавање дјеце, да би поново, Одлуком Скупштине општине Добој од 18. 06. 1997. године о оснивању Установе за дневни боравак, васпитање, образовање и заштиту дјеце предшколског узраста, под називом Дјечије обданиште ,,Мајке Југовић'' Добој, отпочела рад с дјецом.

Скупштина општине Добој је у току 2010. године донијела Одлуку о усклађивању одлуке о оснивању са одредбама Закона о предшколском васпитању и образовању, Закона о систему јавних служби, на основу које Дјечије обданиште постаје Јавна установа дјечије обданиште “Мајке Југовић“ Добој, а у 2013. години у складу са Законом о предшколском васпитању и образовању добија назив Јавна предшколска установа ,,Мајке Југовић'' Добој.

**2. Подаци о називу и сједишту установе:**

Назив Установе је Јавна предшколска установа „Мајке Југовић“ Добој.

Сједиште установе је у Организационој јединици – Дјечији вртић у Карађорђевој улици број 50.

У свом саставу установа има три организационе јединице, и то:

1. Организациона јединица – Дјечији вртић у ул. Карађорђева 50

2. Организациона јединица – Дјечији вртић у ул. Кнеза Лазара бб

3. Организациона јединица – Дјечији вртић у ул. Војводе Мишића бб

**3. Подаци о организационим јединицама које се налазе у саставу установе:**

Организациона јединица – Дјечији вртић - Карађорђева улица бр. 50, гдје је и сједиште установе, је основан 1980, а послије рата је оспособљен донаторским средствима. У поплави од 15.05.2014.године објекат је претрпио огромну штету, али уз помоћ средстава Европске Уније путем УНДП-а и УНИЦЕФ-а, као и осталих донатора, објекат је реновиран и поново почео са радом 15. 12. 2014. године.

Организациона јединица – Дјечији вртић у Ул. кнеза Лазара бб је отворен 17. 09. 2012., у поплави од 15.05.2014.године објекат је претрпио огромну штету, али уз помоћ средстава Европске Уније путем УНДП-а и УНИЦЕФ-а, као и осталих донатора, објекат је реновиран и поново почео са радом 17. 09. 2014. године.

Организациона јединица – Дјечији вртић у Ул. војводе Мишића бб - Стари Град такође је у поплави од 15.05.2014. године претрпио огромну штету, али уз помоћ донаторских средстава Канцеларије за сарадњу у области одбране Амбасаде САД у БиХ, објекат је реновиран и поново почео са радом 01. 09. 2016. године.

**I I РЕАЛИЗОВАНЕ АКТИВНОСТИ У ОДНОСУ НА ПРОГРАМ**

**1. Општи задаци:**

Општи задаци ЈПУ „Мајке Југовић“ Добој који су планирани Годишњим програмом рада за предшколску 2019/2020 годину, били су:

Да се посвети већа пажња васпитно-образовном раду са дјецом предшколског узраста у складу са законом и другим прописима који регулишу ову област у Републици Српској, да се оствари још боља сарадња са родитељима, друштвеном средином, савјетовалиштима, да се у установи организује специјализовани програм, да се простор попуни опремом која недостаје. Планирано је да се већа пажња посвети координацији васпитача у објектима и већа сарадња у самим објектима. Да се оствари сарадња са педијатром, нутриционистом и логопедом. У плану је било и организовање спортских такмичења унутар вртића. Посебан акценат је бачен на промоцију правилне исхране и значај физичке активности, као и организовање излета у природу и посјета.

Постављени задаци у предшколској 2019/2020 су дјелимично реализовани усљед настанка пандемије изазване корона вирусом.

Предшколска година је почела 01.09.2019. године, у сва три објекта установе у 17 васпитно-образовних група у којим је боравило око 410 дјеце узраста од годину до 6 година животне доби.

 У складу са Законом о предшколском васпитању и образовању и Упутством Министарства просвјете и културе објављен је и Јавни позив за пријем дјеце у припремни програм предшколског васпитања и образовања за дјецу пред полазак у школу.

Редован конкурс за пријем дјеце у предшколску 2020/2021 годину проведен је у мају мјесецу.

За старије вртићке групе био је организован специјализовани програм енглеског језика.

**2. Реализоване активности**

Годишњи програм рада за протеклу годину је рађен реално и у складу са постојећим расположивим капацитетом и другим материјалним могућностима тако да су циљеви таквог реалног планирања и остварени.

Рад установе је био прилагођен праћењу иновација и настојању да се сваки дан постигне нешто ново. Сарадња установе и родитеља је била на високом нивоу, а огледа се у пружању доступности информација родитељима о њиховој дјеци и раду установе путем поште за родитеље, као и активном учешћу родитеља приликом организовања радионица и манифестација.

Поред свакодневних редовних програмом планираних васпитно-образовних активности, установа је имала запажену сарадњу са јавним установама у Граду Добоју, те су њени полазници били учесници многобројних културних дешавања на подручју града Добоја.

У установи су се обиљежили значајни датуми и то ,,Дјечија недјеља – Моја недјеља, моја година'', ,,Дан прања руку'', ,, Дан здраве исхране'', ,,Св.Никола'', ,,Дочек Нове године и подјела новогодишњих пакетића'', Радионица са татама и декама поводом 8. марта – прављење поклона за маме'' и ,,Дјечија машта може свашта'' – дружење са мама поводом празника 8. марта''.

У оквиру редовних планираних активности у Установи су одржане и представе које су припремали васпитачи с дјецом по организационим јединицама, а одржана је и представа за дјецу ,,Чудесна чаробна шума'' које су изводили глумци дјечијег позоришта ,Полетарац'' из Београда.

Ван установе у сарадњи са оснивачем и другим установама из јавног живота града Добоја, дјеца су учествовала на манифестацији ,,Дан без аутомобила''.

Јесен су наши малишани дочекали у градском парку и заједно са васпитачима показали грађанима шта су то припремили и научили о овом годишњем добу.

У току дјечије недјеље, градоначелник града Добоја је кориснике установе почастио дјечијом представом у Центру за културу, приликом чега су добили и поклончиће.

У циљу оставривања васпитно-образовних циљева, дјеца су посјећивала установе града Добоја, полицију, школе, цвјећаре, пошту, библиотеку, а посебно бисмо истакли сарадњу и посјету ЈУ ,,Центар за дневно збрињавање дјеце и омладине''.

Установа је у протеклој радној години у вртићким групама организовала Школу енглеског језика.

Организован је Програм припреме дјеце у години пред полазак у школу за дјецу која нису полазници цјеловитог развојног програма у складу са инструкцијама Министарства просвјете и културе Републике Cрпске који није реализован по попрепоруци надлежног Министарства, а због настанка пандемије изазване корона вирусом.

У Установи је организована здравствена превентива, тј. прегледи дјеце од стране логопеда, а у складу са Меморандумом о сарадњи између наше установе и Дома здравља Добој.

Активности планиране за период од 11.03.2020. године, а које се односе на Јавну приредбу, Дефиле, учешће у масовнијим догађајима нису реализоване усљед настанка пандемије изазване корона вирусом. Установа је прилагодила свој рад новонасталим околностима, те исти није био прекинут, већ је био организован у складу са упутствима, препорукама и наредбама надлежних институција. Пооштрене су хигијенско-санитарне мјере које су се свакодневно проводиле до краја предшколске године. Корисници установе су користили услуге исте у складу са препорукама те радна година је окончана успјешно. У установи није забиљежен нити један случај заразе радника или корисника исте. Колективни годишњи одмор је организован на начин да се не прекида рад установе, већ да радници неизмјенично користе годишњи одмор у складу са законским прописима водећи рачуна о томе да кориштење истог не угрожава редовно функционисање установе. Оснивач установе је на приједлог Управног одбора установе ослободио кориснике плаћања накнаде за боравак дјеце за мјесеце март, април и мај за све кориснике који су у наведеном периоду користили услуге установе, као и за оне који нису користили исте. Начин рада је био организован на начин да дјеца бораве што више у двориштима, да развијају здраве хигијенске навике и да им се приближи новонастала ситуација како у њиховој средини тако и у свијету, како би могли да разумију разлоге социјалног дистанцирања у сврху очувања сопственог здравља.

**III ЗАПОСЛЕНИ У УСТАНОВИ**

У протеклој радној години у ЈПУ „Мајке Југовић“ Добој било је ангажовано 40 васпитача и 1 медицинска сестра за рад на реализацији васпитно-образовног програма и њези дјеце. У васпитно-образовном раду је учествовао и Помоћник директора за васпитно-образовни рад и Васпитач-савјетник. Осам радника је радило у кухињи, шест радника је радило на одржавању чистоће, 1 референт за техничке послове, а у управи установе директор и још три радника.

Радно вријеме одвијало се радним данима у времену од 06:30 до 16:00 часова, и било је прилагођено потребама родитеља.

Цјелодневни боравак дјеце био је једини уговорени облик пружања услуга у овој школској години.

Сарадња са родитељима и надлежним органима задуженим за праћење рада ове Установе била је задовољавајућа.

Органи управљања у Установи су Управни одбор и директор, које именује Скупштина Града Добоја.

 **IV ПРЕПОРУКЕ ЗА УНАПРЕЂЕЊЕ РАДА**

У наредној радној години ћемо се посветити томе да се васпитно-образовни рад унапреди и подигне на још виши ниво, да се оствари боља сарадња са родитељима тако да се родитељи укључе у активности васпитача и установе. Посветићемо се сарадњи са друштвеном средином, савјетовалиштима, томе да се у установи организују специјализовани програми, да се оствари виши ниво координације васпитача у објектима, посветиће се пажња уређењу простора вртића и дворишта.

Посветиће се пажња промоцији правилне исхране, као и организовати посјете и излети у природи, те наставити сарадња са друштвеном заједницом и укључивање Установе у све активности које доприносе побољшању услуга Установе.

Добој, 31. август 2020. године М.П. Извјештај припремио:

 Јавна предшколска установа

 ,,Мајке Југовић'' Добој